次韵君俞病中見寄
作者：李之儀
朝代：宋

paragraphs: 老眼逢春如有隔，不覺花前手頻拭。
昔陪韋杜尺五天，此地去天今幾尺。
東家有客貪春甚，酒作衾裯花作枕。
瘦逼休文臂漸消，渴近相如尤殢飲。
賞心直以花爲命，醉頭只恐扶難正。
春歸每恨太忙生，不惜一春常似病。
我老無用終安之，屢欲從君獨較遲。
方將結束窮勝致，投懽祗許春相知。
詩來苦訴不自樂，春固惱人多索寞。
何妨强襲起應劉，間促扁舟尋李郭。
君不見樂羊功名方煜煜，歸來謗書已盈篋。
爭如隨地任低昂，漫浪猗玕盡元結。